b'\n_START_ARTICLE_\nRundet\xc3\xa5rn\n_START_SECTION_\nHistorie og udf\xc3\xb8relse\n_START_PARAGRAPH_\nKong Christian 4. opf\xc3\xb8rte det h\xc3\xb8jst originale bygningskompleks best\xc3\xa5ende af Trinitatis Kirke og Rundet\xc3\xa5rn. Byggeriet af t\xc3\xa5rnet blev p\xc3\xa5begyndt i 1637, og i 1642 stod det f\xc3\xa6rdigt, mens kirken f\xc3\xb8rst byggedes f\xc3\xa6rdig i 1656._NEWLINE_Ordet Trinitatis (genitiv af lat. Trinitas, "Treenigheden") hentyder muligvis til kompleksets tredobbelte funktion: Kirken skulle v\xc3\xa6re studenter- og universitetskirke, t\xc3\xa5rnet tjente til opgang til universitetsbiblioteket som indrettedes p\xc3\xa5 loftet over kirken, og p\xc3\xa5 dets \xc3\xb8verste platform fandtes universitetets astronomiske observatorium._NEWLINE_I \xc3\xa5rhundredernes l\xc3\xb8b er der sket \xc3\xa6ndringer i bygningernes brug. Kirken blev sognekirke (og den husede i en \xc3\xa5rr\xc3\xa6kke Vor Frue menighed, som blev hjeml\xc3\xb8s efter \xc3\xb8del\xc3\xa6ggelsen i 1807). I 1861 flyttedes bibliotek og observatorium til nye, mere tidssvarende bygninger p\xc3\xa5 arealet p\xc3\xa5 \xc3\x98ster Vold._NEWLINE_Rundet\xc3\xa5rn har (bortset fra aller\xc3\xb8verst) ikke trapper, men en bred, spiralformet gang belagt med mursten p\xc3\xa5 h\xc3\xb8jkant, der f\xc3\xb8rer helt op til en udsigtsplatform. Konstruktionen er formentlig valgt for at en hest med vogn kan k\xc3\xb8re op til biblioteket og n\xc3\xa6sten op til observatoriet og dermed lette transporten af b\xc3\xa5de de mange b\xc3\xb8ger og de tunge astronomiske instrumenter. Tsar Peter den store af Rusland og hans hustru benyttede sig af muligheden for at komme op p\xc3\xa5 denne alternative vis under deres bes\xc3\xb8g hos Frederik 4. i 1716, da de to fyrster aftalte at g\xc3\xb8re landgang i Sk\xc3\xa5ne ved hj\xc3\xa6lp af 20.000 russiske soldater, der gik i land nord for K\xc3\xb8benhavn. Felttoget blev ikke til noget, men tsaren fik redet til tops i Rundet\xc3\xa5rn p\xc3\xa5 sin ganger, mens tsarinaen kom bagefter i karet. En senere myte vil vide, at t\xc3\xa5rnet blev bygget med trapper og f\xc3\xb8rst ombygget ved tsarens bes\xc3\xb8g. Det har dog intet p\xc3\xa5 sig, t\xc3\xa5rnet er bygget med spiralgangen._NEWLINE_Rundt om udsigtsplatformen p\xc3\xa5 toppen st\xc3\xa5r et smedejernsgitter fra 1643 lavet af Christian d. 4.s hofsmed Caspar Fincke. Det er i nyere tid blevet suppleret af et indvendigt ca. to meter h\xc3\xb8jt gitter til at forhindre at folk falder eller kaster sig ud._NEWLINE_Fra begyndelsen var det astronomiske observatorium en vigtig del af t\xc3\xa5rnets funktion._NEWLINE_S\xc3\xa5 ber\xc3\xb8mte videnskabsm\xc3\xa6nd som Ole R\xc3\xb8mer og Horrebow har arbejdet i observatoriet. Den forskningsm\xc3\xa6ssige brug af stedet er opgivet, men siden 1929 har der v\xc3\xa6ret folkeobservatorium under kuplen p\xc3\xa5 t\xc3\xa5rnets top._NEWLINE_T\xc3\xa5rnet er udelukkende bygget til astronomiske observatorium og fungerer ikke som "kirket\xc3\xa5rn" idet klokkerne h\xc3\xa6nger i en tagrytter i kirkens modsatte ende.\n_START_SECTION_\nOle R\xc3\xb8mers planetmaskine\n_START_PARAGRAPH_\nP\xc3\xa5 v\xc3\xa6ggen over toppen af sneglegangen h\xc3\xa6nger Rundet\xc3\xa5rns planetmaskine, der viser de 6 inderste planeter i solsystemets aktuelle stilling; Solen, Merkur, Venus, Jorden, Mars, Jupiter og Saturn. Maskinen er drevet af et ur, der skal tr\xc3\xa6kkes op ugentligt. Den f\xc3\xb8rste planetmaskine i Rundet\xc3\xa5rn blev opsat af Ole R\xc3\xb8mer i 1697 i loftet i toppen af t\xc3\xa5rnet. Oprindeligt benyttede maskinen Tycho Brahes verdensbillede, hvor Jorden er i centrum, mens de andre planeter bev\xc3\xa6ger sig rundt om solen. Senere blev maskinen \xc3\xa6ndret, s\xc3\xa5 den b\xc3\xa5de kunne vise Tycho Brahes verdensbillede og det kopernikanske med solen i centrum. Efter K\xc3\xb8benhavns brand i 1728, hvor maskinen blev \xc3\xb8delagt, blev maskinen repareret - og denne gang kun til at vise det kopernikanske verdensbillede. I 1822 fik maskinen sin nv\xc3\xa6rende lodrette placering, i i starten af det 20. \xc3\xa5rhundrede blev urv\xc3\xa6rket f\xc3\xb8jet til.\n_START_SECTION_\nI popul\xc3\xa6rkultur\n_START_PARAGRAPH_\nRundet\xc3\xa5rn har v\xc3\xa6ret benyttet som lokation i en lang r\xc3\xa6kke danske film og tv-serier, hvilket inkluderer Den kloge mand (1937), Genboerne (1939), Elly Petersen (1944), Dorte (1951), Rekrut 67 Petersen (1952), Farlig ungdom (1953), Far til fire og onkel Sofus (1957), Charles\' tante (1959), Det er ikke appelsiner - det er heste (1967), Midt i en jazztid (1969), Mafiaen, det er osse mig (1974), Hopla p\xc3\xa5 sengekanten (1976), Walter og Carlo - yes, det er far (1986), Br\xc3\xb8drene Mortensens jul og Olsen-banden Junior (2001)._NEWLINE_I Det var paa Rundetaarn fra 1955 er bygningen stedet, hvor filmens hovedpersoner i klimaks m\xc3\xb8des og skurken fors\xc3\xb8ger at stj\xc3\xa6le pengene, der er omdrejningspunkt for filmen._NEWLINE_I 1968 udkom b\xc3\xb8rnebogen Da yggenykkerne stjal Rundet\xc3\xa5rn (ISBN 87-590-2355-4) skrevet af J\xc3\xb8rn Birkeholm. Historien handler om nogle gr\xc3\xb8nne trebenede fugle, der stj\xc3\xa6ler Rundet\xc3\xa5rn ved at save det over. En bager, som har set det og fort\xc3\xa6ller det til politiet, bliver anholdt for tyveriet. Til sidst k\xc3\xb8ber byen t\xc3\xa5rnet tilbage for en pose sm\xc3\xa5kager.\n_START_SECTION_\nRundet\xc3\xa5rn med kuppel\n_START_PARAGRAPH_\nI forbindelse med fejringen af 150-\xc3\xa5rs jubil\xc3\xa6et for diplomatiske forbindelser mellem Japan og Danmark skulle Rundet\xc3\xa5rn indg\xc3\xa5 i en kunstinstsallation projekteret af den japanske kunstner Tadashi Kawamata. Bygningen skulle udsmykkes med tr\xc3\xa6kuppel og et tr\xc3\xa6skur i ca. 30 meters h\xc3\xb8jde uden p\xc3\xa5 Rundet\xc3\xa5rn. Tadashi Kawamata havde skitseret kuplen som en \xc3\xa5ben konstruktion med udsyn til himlen. Derudover skulle Rundet\xc3\xa5rns sneglegang fra stentrappen, der f\xc3\xb8rer op til udsigtsplatformen, udstyres med en 130 meter lang rutchebane, der snoede sig 7\xc2\xbd gang rundt om t\xc3\xa5rnets kerne. Installationen skulle \xc3\xa5bne 25. november 2017 og v\xc3\xa6re \xc3\xa5ben for publikum til den 10. januar 2018, men projektet blev aldrig til virkelighed.'